**John Charles Fields** FRS, nado o 14 de maio de 1863 en Hamilton, Ontario e finado o 9 de agosto de 1932, foi un matemático canadense que creou as bases para instituír o premio coñecido como a Medalla Fields, outorgado aos logros extraordinarios no campo da matemática.

O premio foi entregado por vez primeira en 1936 e, dende 1950, é a Unión Matemática Internacional, quen se encarga de concedelo cada 4 anos a 2, 3 ou 4 matemáticos de idade inferior a 40 anos no Congreso Internacional de Matemáticas.

Traxectoria
-----------

John Charles Fields graduouse no *Hamilton Collegiate Institute,* en 1880, e máis tarde, en 1884, na Universidade de Toronto na que conseguiu a medalla de ouro en matemáticas, momento no que decidiu se trasladar a Estados Unidos para continuar os seus estudos na Universidade Johns Hopkins, en Baltimore, Maryland. En 1886, a súa tese titulada *"Solucións simbólicas finitas e solucións por integrais definidas da ecuación dny/dxn = xmy"*, foi publicado no *American Journal of Mathematics*. Recibiu o doutoramento en 1887.

Permaneceu como profesor na Universidade Johns Hopkins, durante dous anos, para marchar tras este período a Meadville, Pensilvania, onde ingresou como membro da facultade do Allegheny College. Desilusionado polo estado da investigación matemática da época nos Estados Unidos, en 1881 marchou a Europa, estando enBerlín, Gotinga e París, onde coñeceu e traballou con moitos dos máis importantes matemáticos daquel tempo, como Karl Weierstrass, Felix Klein, Ferdinand Georg Frobenius e Max Planck. Tamén coñeceu a Gösta Mittag-Leffler, con quen mantivo unha forte amizade. Neste momento, comezou a publicar artigos sobre un tema novo, as funcións alxébricas, que foi co tempo o campo de investigación máis importante da súa carreira.

En 1902, torna ao Canadá para traballar na Universidade de Toronto. Dende a súa volta adicouse na súa terra natal a elevar o nivel de matemáticas tanto en círculos académicos como públicos. Meteu presión o goberno de Ontario para conseguir unha axuda de 75.000 dólares ao ano, coa que creou o Consello Nacional do Canadá para a Investigación, e a Fundación para a Investigación de Ontario.

En 1907, foi elixido membro da Royal Society do Canadá, e 1913 da Royal Society de Londres. Tamén presidiu o Real Instituto Canadense de 1919 a 1925, período no que intentou covertelo nun centro de referencia da investigación. Os seus esforzos conseguiron que Toronto chegase a se-la sede da Conferencia Matemática Internacional en 1924 que el presidiu e onde propuxo a creación dun premio internacional que daría orixe ás Medallas Field.

Porén, Charles Fields é máis coñecido por se-la persoa que creou o Premio da Medalla Fields que é considerado como *o premio Nobel de matemáticas*. Ideou o premio cara ao final da década dos anos vinte, mais por problemas de saúde non a viu realizada. Tras estar 3 meses enfermo, morreu á idade de 69 anos deixando no seu testamento 47.000 dólares para o fondo que outorga a Medalla Fields.

O instituto Fields, da universidade de Toronto, chámase así na súa honra.

Reverso da Medalla Fields

Medalla Fields
--------------

Na historia da Medalla Fields, só hai un caso dun premiado que se negase a recollela: o matemático ruso Grigori Perelman, que afirmou que se a súa demostración era correcta, non precisaba máis recoñecemento.

O único físico que conseguiu a medalla é Edward Witten que a recibiu en 1990 e que, en 2017, está a traballar no departamento de física da universidade de Princeton.

Notas
-----

1. 1 2  Synge, J.L. (1-decembro-1933). "John Charles Fields, 1863 - 1932". *Biographical memoirs of fellows of the Royal Society*. ISSN 1479-571X. doi:10.1098/rsbm.1933.0010.
2. ↑  "La web de las biografías". Consultado o 29-07-2017.
3. ↑  Spinard, Jeremy P. (2003). *Efficient Graph Representations.:*. Fields Institute Monographs **19**. Providence (Rhode Island): American Mathematical Society. ISBN 0-8218-2815-0.
4. ↑  "El ruso Perelman rechaza la medalla Fields, la mayor distinción matemática". Consultado o 29-07-2017.
5. ↑  "Páxina do departamento de física da universidade de Princeton" (en inglés). Consultado o 29-07-2017.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***John Charles Fields Modificar a ligazón no Wikidata*** |

### Outros artigos

* Medalla Fields

### Ligazóns externas

* Biografía no Field's Institute da universidade de Toronto *(en español)*
* Biografía no MacTutor History of Mathematics archive *(en inglés)*

|  |  |
| --- | --- |
| Control de autoridades | 
* Wd: Q315431
* WorldCat
* VIAF: 41912696
* BIBSYS: 90611351
* BNB: ID
* BNF: 12338707v
* BRE: 4712083
* FAST: 1570709
* GND: 122469119
* ISNI: 0000 0000 4110 0308
* LCCN: no2002020595
* MGP: 38345
* MR: 290546
* OL: OL2522912A
* SUDOC: 081142781
* WikiTree: Fields-5547
* zbMATH: fields.john-charles

 |